Príloha č. 1 k bodu F. Rôzne – prvý bod Zápisnice č. 17/2015 Komisie územného plánovania, životného prostredia a dopravy Miestneho zastupiteľstva mestskej časti Bratislava - Ružinov: 

Pripomienky komisie k projektu rekonštrukcie Ružinovskej radiály:

1.      	Umiestnenie trávy – živých trávnatých kobercov v celej dĺžke  telesa električkovej trate, nie syntetické materiály.

2.      	Nevyhnutná súčasť projektu by mala byť prestavba križovatky Tomášikova-Ružinovská, vybudovanie odbočovacích pruhov vľavo z Ružinovskej v oboch smeroch a tým umožnenie jazdy v priamom smere v dvoch pruhoch (a teda nelievikovania priameho prejazdu križovatky do jedného pruhu).

3.      	Prehodnotiť miesto otáčania (prejazdu cez teleso koľají) vo východnej časti Ružinovskej ulice, aby nekolidovalo s hlavnými komunikačnými pešími trasami (napr. Vladimíra Clemetisa, Bachova ul., ul. Ivana Horvátha, Astronomická, Herlianska /oproti Poliklinike Ružinov, chodníky v Parku A. Hlinku) ani s blízkosťou radenia do pruhov v križovatke Ružinovská-Tomášikova.

4.      	Neriešenie konečnej električiek a poslednej zastávky Astronomická – vzhľadom na vybudovanie TIOP Ružinov (Terminál integrovanej osobnej prepravy) a predĺženia električkovej trate, čo však aktuálne nie je vo výhľade (TIOP je projektovaný na mieste konečnej autobusov č.39) – prosíme znova doplniť riešenie.

5.      	Nutnosť riešenia cykotrás v každom mieste, kde bude riešená aj úprava priľahlej komunikácie, aby nebolo nutné dodatočne riešiť prestavbou novo opravených úsekov.

6.      	Nutnosť podloženia výpočtov dopravnej kapacity riešenia všetkých dodatočne vybudovaných riadených križovatiek (tzv. “otoče” na Ružinovskej ulici), tak, aby nedochádzalo ku prehusťovaniu dopravy a blokovaniu Ružinovskej ulice.

7.      	Vybudovanie prechodov pre chodcov (a cyklistov) na miestach hlavných peších a cyklistických ťahov (napr. Vladimíra Clemetisa, Bachova ul., ul. Ivana Horvátha, Astronomická, Herlianska /oproti Poliklinike Ružinov, chodníky v Parku A. Hlinku), neposúvať ich mimo chodníkov a cyklotrás.

8.      	Prechody pre chodcov križujúce električkovú trať riešiť komplexne – kombinovanými prechodmi pre peších aj pre cyklistov.

9.      	Návrh na osvetlenie všetkých prechodov pre chodcov aj v telese koľajiska aj nad jazdnými pruhmi vozovky špeciálnym osvetlením prechodov.

10.   	Architektonické stvárnenie zastávok, nielen ako technické ale aj ako dizajnové stavby.

11.   	Projektovať a doplniť zeleň na zastávkach; stromy všade kde je to len trochu možné (tieň), kríky, zazelenenie kde sa dá, napríklad aj zelenými strechami zastávok a zazeleňovacími riešeniami (zelené steny, rozchodníkové rohože), ktoré podporujú zadržiavanie vody v krajine, znižovanie prašnosti, hlučnosti a vysokých letných teplôt. 

12. 	Umiestnenie stĺpov VO a Trakčného vedenia v telese koľajiska tak, aby nezasahovali do chodníkov resp. cyklochodníkov.